Svmer hat gesendet vs sin wunne
Svmer hat gesendet vs sin wunne·
secht die blůmen gent vf dur das gras·
luter clar stet nu der lichte sunne·
der den winter e· vil truͤbe was·
schoͤn ǒgenweide
bringt vns der meie er spreit vf dú lant sin wat·
were ich nicht in senelichem leide·
vf der heide·
wurde mir sorgen rat·

Der ich alle mine tage diente·
dú gesprach noch nie zemir hadank·
das tůt mir als der min herze pfriente·
owe si machet ser min leben krank·
ich moͤchz irbarmen·
ich bin so verre komen in vil sende not·
des můs ich in iamer dike erwarmen·
vnd ǒch armen·
bis vf minen tot·

ICh versůchte von not an minem herzen·
ob es mechte sich von ir gekern·
da tet es mir kunt so si senden smerzen·
das es niemer mechte sich ir erwern·
ich bin gebunden·
in ir ginade· wil si so wirde ich irlost·
wil aber si mir seren herzen wunden·
zallen stunden·
owe wa ist ir trost·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse